Nous Hugonin de Morpré, escuiers, et dame Guillame, femme doudit Hugonin et fille çay en arriers monsignour Girart d’Aresche, faisons savoir à touz... que nous avons pris et tegnons ligement en fey et en chasemant de noble baron mons. Jeham de Chalon, signour d’Allay, Richart Barondes, de Durnon, son mès et les appendises, nostre maison de Durnon, le chasal et les appendises, le champ de l’Espine, le champ de la Roche, et quatre jornaux de terre assis en Mont Soram, et trois jornax en ligne delez la terre audit (sic) Raichet, et vint et doues septures, desquelles onze sient en la chau d’Arc, delez le grand chemin, et les autres siesent ou pont de Pont-Emenjar et chainnent à un prel qui est apelez li prel de la noue dou Chaigne, pour trente livres d’estevenans, lesquex nous avons heues doudit Jehan en bons deniers nombrez. En tesmoignaige de laquel chose, nous avons fait mettre en cex lettres le seaul dou chapitre de Saint-Anathoille de Salins. Faites et données l’an M CC et huitante et deux, au mois de jugnet.